Censo

Un censo es le producto de contation del habitantes de un pais que se realisa a intervallos fixe. Le processo de facer un contation de iste genere es nominate censimento. Censos pote incluer informationes, non solmente super le numero de habitantes, ma de lor etates, lor linguas materne, lor conditiones socio-economic, lor religiones, le amenitates de lor domicilios, le numero de habitantes per domicilio, etc. Pro isto, censos son fontes de informationes statistic essential a administrationes e governamentos, organisationes non governamental (ONG), analystas politic e economic, demographos, sociologos e alteres. Censimento esseva practicate periodicamente per le Romanos antique. Cesare Augusto notava su execution del officio de censor (official antique cargate del censimento) como un de su plus importante actos. Censos moderne data essentialmente del Constitution del Statos Unite de America (1789), que institueva un censo decennial pro le representation del citatanos in le Camera de Representantes. Ora, le majoritate de statos cense regularmente lor citatanos. Le plus grande censos son naturalmente cellos del paises le plus populate, China (RPC) e India.

Categoria:Politica
Categoria:Societate
Categoria:Stato